KNIFF – OUT OF BLUE kollekció - DesignPumpa Speciál
2012.06.06. | pumpa | Szólj hozzá! | divat flatlab
Az alapító tagok márkáinak inkubátoraként működő FLATLAB június elsejétől egy újjászületett KNIFF-et üdvözöl a csapatban. A megújulás központi motívuma a napokban bemutatkozó OUT OF BLUE kollekció, illetve az a komplett arculati átszabás, amely Szőke Gergely vezényletével zajlott le. A korábban nagy költségvetésű filmes produkciókban állomásozó tervező figyelme újra saját márkája felé fordul, így a tavasz-nyári cezúrára ütemezve egy teljes megújulást jelző kollekcióval jelentkezik.
Az OUT OF BLUE a nyár mindenütt jelenlévő színeiből, az égkék árnyalataiból bomlik ki, az előszeretettel használt fátyolos, forró vagy épp jótékonyan beborító kékek a hordható levegő érzetét keltik. A légies hatás nem pusztán a megjelenésben hangsúlyos – minden egyes darabot a bőrünkkel együtt élő, lélegző anyag határoz meg.
A természetes anyaghasználat a KNIFF központi gondolata – a vászonból, pamutból, illetve viszkózból készülő ruhák az emberi bőrrel való érintkezés során mutatják meg igazi karakterük. Ez a designfilozófia a rendeltetés szerint működő, diszkrét, szinte észrevehetetlen alkotóelemeket tartja a struktúra éltető erejének, ahogy a bőrünkön viselt anyag anélkül lesz állandó társunk, hogy külön figyelmet fordítanánk rá.
Az anyagok nyújtotta láthatatlan szolgálatot a KNIFF szabásvonalakban hozza vissza – a készséges matériák bonyolult, szoborszerű kialakításban válnak a viselő kiterjesztésévé.
A ruhák szerkesztési elve a sűrű hajtásokkal, bő anyagráhagyásokkal megrajzolt sziluett, melyek egy része pofonegyszerűen alakítható. Így nem törvényszerűen alakkövetőek, de egy-egy pertli szigorúbb ráhúzásával feszes, nőies formák állíthatók elő. A szabadon mozgó ráncok, a beejtett anyagtömegek könnyen fixálhatóak, az elmászó, bőséges drapéria így jól nevelt, geometrikus keretbe rendezhető.
A márka teljes arculati átalakítását, a különböző grafikai elemek kidolgozását a tervező instrukciói alapján Szőke Gergely végezte, megidézve ezzel a Wiener Werkstätte szellemiségét.
A kollekció látomásos kampányképeit, és az arra felelő lookbook-ot az aura fotótörténeti fogalmával bűvészkedő Kóti Réka készítette. A kizárólag analóg technikával dolgozó alkotó az OUT OF BLUE sorozatain egy orosz Lubitelt és egy Golden Half kamerát állított a klasszikus képkészítési eljárások szolgálatába.
A kollekcióról készült képek a ruhákkal együtt a FLATLAB lakásműhelyben megtekinthetőek.
http://www.facebook.com/flatlab
http://www.flatlab.hu
https://dpspecial.blog.hu/api/trackback/id/tr244569545